**Tunuliaqutaasumik allakkiaq**

**Maaji, 2021**

**Kalaallit Nunaanni pisassiissutinik aningaasaateqarfik – inuiaqatigiit aalisakkanik pisuussutaannik aqutsineq**

**Kalaallit Nunaanni aalisarnermut politikkimi pisassiissutinik katersuivimmik atuinissamik isumaliutit**

**Peder Andersen**

***Eqikkaaneq:*** *Aalisarnermik aqutsinerup annertuumik allanngortinneranut atatillugu aqutsineq naleqquttumik aaqqissuunneqarsimanersoq nalilersussallugu naleqqutissaaq. Tunuliaqutaasumik allakkiami uani* *Kalaallit Nunaanni Pisassiissutinik Aningaasaateqarfimmik aalisarnermik aqutsinerup nutaap ilaatut pilersitsinissamik isumaliutit saqqummiunneqarput, tassani immikkoortualunnut akiliutinngissap atorneqarnera, aalisagaqassutsip, aalisagaqassutsip inuttullu atukkatigut imminut nappassinnerup aalisakkanillu pisuussutit inuiaqatigiinnit pigineqarnerisa aamma atuisinnaatitaanermi atugassaritinneqartunik piffissamullu killilimmut aalajangiinissap qulakkeerneqarnissaat pingaartinneqarluni. Ilaatigut* ***pisassiissutinik aningaasateqarfimmik atuiffiusinnaasut aamma pisassiissutinik aningaasateqarfimmi aalisarneq pillugu politikkimi anguniakkat siuarsarnissaannut periarfissat assigiinngitsut*** *misissorneqarput.*

1. **Aallarniut**

Tunuliaqutaasumik allakkiami uani siunertaasoq tassaavoq aalisarnermut politikkimi pisassiissutinik katersuiviup atorneqarnera pillugu naatsumik ilisarititsissalluni, tamatumani annermik aningaasanut tunngasortai sammillugit. Pisassiissutinik aningaasaateqarfimmik pisortanit pigineqartumik atuineq misissorneqassaaq, tassanilu pisassiissutinik aningaasaateqarfimmi pisassiissutit imaluunniit pisassiissutinit pigisat aalisarneq pillugu politikkip aaqqissuunneqarneranut ilaatinneqarsinnaapput.

Pisassiissutinik aningaasateqarfiup aalisarneq pillugu politikkimi inissisimaneranik nalilersuinermut tunngaviuvoq aalisarnermik aqutsinerup annertuumik allanngortinneranut atatillugu aqutsineq naleqquttumik aaqqissussaanersoq nalilersussallugu naleqqussinnaammat. Tassunga atatillugu Kalaallit Nunaanni Pisassiissutinik Aningaasaateqarfimmik aalisarnermik aqutsinerup nutaap ilaatut pilersitsinissaq naleqqutissaaq, tassani immikkoortualunnut akiliutinngissap atorneqarnera, aalisagaqassutsip, aalisagaqassutsip inuttullu atukkatigut imminut nappassinnerup aalisakkanillu pisuussutit inuiaqatigiinnit pigineqarnerisa aamma atuisinnaatitaanermi atugassaritinneqartunik piffissamullu killilimmut aalajangiinissap qulakkeerneqarnissaat pingaartinneqarluni.

Aalisarneq pillugu politikkimi anguniakkat assigiinngitsut angusinnaajumallugit pisortat pisassiissutinik aningaasateqarfiup aqutseriaatsinik nalinginnaanerusunik ilaqarluni anguniakkanik pitsaanerusumik angusaqartitseqataasinnaanera misissussallugu naleqquppoq.

Siunissami aalisarnermut politikkip imarisassai qitiusut Aalisarnermut Ataatsimiititaliarsuarmut suliassarititaasuni erserput, soorlu uumassuseqarnikkut aningaasarsiornikkullu piujuartitsineq, naammassisaqarsinnaassuseq, piginnittuussutsip siammarneqarnera, aaqqissugaanermik naleqqussaaneq, kinguaariit nikerarnerat, aalisartut nutaat aalisalersinnaanerat, kiisalu patajaatsumik annertuumillu suliffissaqartitsineq kiisalu aalisarnermik inuussutissarsiuteqarnermi sulinermi atugassarititaasut pitsaasut kiisalu nunap immikkoortuini pissutsit isiginiarneqarnerat. Immikkoortualunnut akuliutinnginnissamik tunngavik tassunga ilanngunneqassaaq.

Pisassiissutinik aningaasaateqarfimmik, pissutsinik assigiinngitsorpassuarnik isiginiagaqarfiusussamik, pilersitsineq ingerlatsinerlu aaqqissugaanermut inatsisinullu tunngasunik assigiinngitsunik pingaarutilinnik isiginiagaqarfiusussaavoq, taannali matumani sukumiinerusumik iserfigineqassanngilaq. Aallaqqaammut siunertaasoq tassaavoq nalilissallugu pisortat pigisaannik pisassiissutinik aningaasaateqarfeqarnissaq siunissami aalisarnermut politikkissamut ilagitissallugu naleqquttuunersoq, tassunga ilanngullugu pisassiissutinik aningaasaateqarfiup allanut naleqqiullugu atornissaa naleqqunnerunersoq. Aalisarnermut ataatsimiititaliarsuarmut suliassiissutaat aallaavigalugit taanna naliliivigineqassaaq.

1. **Pisassiissutinik katersuivik sunaagami?**

**Pisassiissutinik aningaasaateqarfik aningaasaateqarfinnut allanut tungaviusumik sanilliunneqarisnnaavoq. Aningaasaateqarfiup pisassiissutinik pisassiissutinillu piginneqataassutinik pigisaqarsinnaavoq, taakkulu katersuivimmiit attartortinneqartarsinnaapput nioqqutigineqarsinnaallutilluunniit, aningaasaateqarfillu aamma pisassiissutinik pisassiissutinillu piginneqataassutinik pissarsisinnaavoq. Pisassiissutit matumani paasineqassapput tassaasut uumasut aalajangersimasut sumiiffimmi aalajangersimasumiittut pillugit pisassiissutit ukioq taanna pissarsiarineqarsinnaasut. Pisassiissutinit piginneqataassutit ima paasineqassapput tassaasut pisassiissutinit tamarmiusunit piginneqataassutit sumiiffimmi aalajangersimasumi uumasunut aalajangersimasunut tunngasut, ukiuni pisassiissutinit piginneqataassutit atuffissaasut aalajangigaasuni atuuttut. Pisassiissutit pisassiissutinilluunniit piginneqataassutit allatigut killeqartitaasinnaapput soorunamissaaq pisassiissutinik aningaasaateqarfimmut atuuttussanik.**

**Pisortat pisassiissutinik aningaasarfiisa suliassaa tassaassaaq Kalaallit Nunaata aalisarnikkut pisuussutaanik inuiaqatigiit atorluaanerpaajunissaat angussallugu, tamatumanissaaq isiginiarneqassapput aalisarnermut politikkikkut anguanigassat pingaarnerit Aalisarnermut inatsisikkut aalajangersarneqarsimasut. Tamassuma aamma kinguneraa pisassiissutinik aningaasaateqarfik aningaasaqarnermi iluatsitsinermik naliliivigineqassanngilaq, Aningaasaateqarfilli Aalisarnermut inatsimmi anguniakkanik aalajangersarneqarsimasunik anguniagaqarnermik iliuutsini suliniutinilu naapertorlugit qanoq iluatsitsiginerminik naliliivigineqartassalluni. Aningaasaateqarfik aalisarnermi pisassiissutinik tunisisinnaallunilu attartortitsisinnaammat aammalu pisassiissutinik pisassiissutiniillu piginneqataassutinik akeqanngitsumik akikitsumilluunniit tunniussaqarluni toqqaannanngitsumik tapersiisinnaammat, soorlu inuusuttunut, sinaakkutit ima aalajangersarneqarsinnaapput pisassiissutinik aningaasaateqarfik pisortanit tapiissutinik pissarsisartussaajunnaarlugu, kisiannili pisassiissutinik aningaasaateqarfik pisassiissutinik aningaasaateqarfiup pissarsiaanik tunisinnaasamik pissarsisinnaanngorneratigut toqqaannanngitsumik tapiissutisisartussanngorlugu.**

***Pisassiissutinik aningaasaateqarfiup atorneqarfigisinnaasai***

**Pisassiissutinik aningaasaateqarfiup sinaakkutai assigiinngitsunik aaqqissorneqarsinnaapput, kisiannili aningaasaateqarfiup aalisarnermik aqutsinermut atugassiaanera isiginiassallugu pingaaruteqarluinnarpoq, tassa pisassiissutinik aningaasaateqarfiup pingaartumik sunik isiginiagaqartariaqarnera eqqarsaatigalugu. Aamakku assersuutit, allassimasulli tamakkiisuunngillat:**

* **Pisassiissutinik piginnittuussutsip siammarneqarneqarnissaa siunertaasimappat toqqammavinni pisassiissutinik tunniussisarnermi akiliisarnermilu malittarisassat isiginiarneqassapput aalisartut nutaat aningaasarsiornikkut atugassarititaasut nalinginnaasut atorlugit pissarsiarisinnaanngisaraluaminnik pisassiissutinik pissarsisinnaanngorlugit.**
* **Aaqqissugaaneq naleqqussarneqartariaqassappat, tassa aalisarnerup parnaaqqasutut ilersimanerani anguneqarsinnaanngitsumik, pisassiissutinik aningaasaateqarfik naleqqussaanermik siuarsaasinnaavoq. Aalisarnerup parnaaqqasuuserinera taarsigassarsisarnermut, pisassiissutinit piginneqataassutit kaaviaartinneqartannginnerannik allanillu pissuteqarsinnaavoq.**
* **Aalisartut nutaat periarfissaqartitaanissaat qularnaarniarneqassappat taava aalisartut nutaat pisassinneqartarneranni immaqalu pisassiissutinut akiliisarneranni toqqammaviit isiginiarneqassapput.**
* **Najukkani suliffissaqartitsineq siunertaasimappat taava pisassiissuteqartarnermi toqqammavinni immaqalu tamatumunnga akiliutini piumasaqaatit ilaassapput soorlu sumiiffinnut nunalluunniit immikkoortuinut aalajangersimasunut tulaassisussaatitaaneq kiisalu taakkunani suliareqqiisussaatitaaneq.**
* **Misileraalluni aalisarnerup annertusarneqarnissaa siunertaasimappat pisassiisarnermi toqqammaviit aamma akiliisarnermi tapiissuteqartarnermiluunniit periaatsit ima aaqqissorneqarsimassapput misileraalluni aalisarniviit sammineqartussanngorlugit taavalu peqarfinni ilisimaneqareersuni aalisarnermut tapiissuteqarnissaq pineqartussaajunnaarlugu, imaluunniit ineriikkanik nioqqutissianut nutaanut attuumassuteqartussanngorlugit.**
* **Pisassiissutinit piginneqataassutinik (immaqalu ukiumut pisassiissutinik) kaaviiaartitsineq erseqqinnerussasoq siunertarineqarsimappat, soorlu pisassiissutit ukiuni arlalinni atunngitsoorneqarsimatillugit pisassiissutinik utertitsisarneq imaluunniit inatsisiliornikkut piffissap sivisuup naleqquttup qaangiunnerani pisassiissutinit piginneqataassutinik utertitsiartuaartoqartassappat taava katersuiviup aaqqissornerani utertitsinissamik piumasaqaatit naleqquttumik aaqqissorneqarnissaat kingornalu atorluaanissaq siunertaralugu pisassiissutinik naleqquttumik agguaasseqqinnissaq isiginiarneqassapput. Tamatumanili aamma siuliani isiginiagassat akornanni ataaseq arlallilluunniit tapertaliunneqarsinnaapput.**

**Pingaarnerpaaq tassaavoq aalisarnermut politikkikkut anguniagassat anguniaralugit pisassiissutinik aningaasaateqarfiup atorneqarnera aalisarnermut malittarisassanit nalinginnaanerusunit pitsaanerussanersoq nalilersussallugu. Pisassiissutinik aningaasaateqarfimmik nalinginnaasumik pilersitsineq imaluunniit aalajangersimasunik anguniagaqarluni pilersitsineq pilersaarusioqqissaarneqarsimasariaqarpoq, soorlu inatsisinut, aningaasarsiornermut aaqqissugaanermullu tunngasut eqqarsaatigalugit.**

**Nunani allani misilittakkat suliami matumani atorneqarsinnaasut amerlanngillat. Nunat ilaanni, soorlu Danmarkimi, pisarineqarsinnaasut tamarmiusut ilamininngui angallateqatigiikkuutaanut aalajangersimasunut kiisalu misileraalluni aalisarnermut immikkoortinneqartarput. Norgemi pisassiissutinik aningaasaateqarfik aalisartunut nutaanut atorneqarnissaa eqqartorneqarsimavoq piviunngortinneqarsimananili.** **Akerlianik pisortat namminersortullu aningaasaateqarfii siunertat aalajangersimasut siuarsarnissaannik suliassaqartut pillugit arlalinnik misilittagaqartoqarpoq.**

1. **Pisassiissutinik katersuiveqarnikkut siunertaasut tassanilu tunngaviit**

Pisassiissutinik aningaasaateqarfeqarnikkkut siunertaasoq tassaasariaqarpoq qangatuut malittarisassiortarnermit akilersinnaanerusumik aalisarnermut politikkikkut anguniakkat anguneqarnissaat.

Anguniakkat ajornaannerusumik, akikinnerusumik immaqalu tamanut saqquminerusumik anguneqarnissaannut pisassiissutinik aningaasaateqarfiup aqutsinernut atorneqareersunut tapertaanissaa aalajangiisuulluassaaq.

Aalisarnermut ataatsimiititaliarsuup siusinnerusukkut kaammattuutaanut akuerineqareersunut ilanngullugu pingaaruteqassaaq pisassiissutinik katersuiffiup sulinerata erseqqissunik paasiuminartunillu tunngaveqarnissaa kiisalu qinikkat ulluinnarni akuliusimavallaartussaannginnerata pisassiissutinik katersuivimmissaaq attanneqarnissaa.

Taamaattoqassappat aningaasaateqarfiup aqutsisoqarnera suliassaalu pillugit malittarisassat erseqqissut qinikkat ulluinnarni akulerusimavallaannginnissaannik imallit pisariaqarput, aammalu tapiissuteqartarneq, aningaasaateqarfiup sulineratigut pisarsinnaasoq, toqqammavinnik najoqqutanillu inatsisitigut aalajangersakkat naapertorlugit pisassasoq. Pisassiissutinik aningaasaateqarfiup siulersuisui soqutigisaqartut tamaasa sinniisoqartillugit tassunga atatillugu katiterneqarsinnaapput.

1. **Pisassiissutit pisassiissutinillu piginneqataassutit qanoq aningaasaateqarfimmut pisarsinnaappat?**

Aalisarnermi pisassiissutit pigisat tunineqarsinnaasut aallaavigineqassappata TAC aalisartunut pisassaatilinnut tunniunneqareersimassapput,agguaassinermi malittarisassat atuuttut naapertorlugit, pisassiissutit pigisat tunineqarsinnaasut atuutsilernerisigut pisassiissutit pigisat uninngatinneqarsinnaapput imaluunniit ukiumut pisassat tamarmiusut ilaasa agguaanneqartannginnissaat inatsisitigut aalajangersarneqartarsinnaavoq. Taamaaliornikkut siunertarpiaasoq tassaasinnaavoq isiginiagassat assersuutini taaneqartut isiginiarneqarnissaat.

Nioqqutigineqarsinnaasunik aalisartunut ataasiakkaanut pisassiisarneq atorneqassanngippat pisassat tamarmiusut pisassiissutinik aningaasaateqarfimmit pigineqarsinnaapput, taamalu ukioq aalisarfiusoq sioqqullugu pisassanik aningaasaateqarfiup qanoq imaqartiginissaanut, aammalu pisassinneqarsinnaatitaanerup soqutiginnittut akornanni qanoq agguataarneqarnissaanut pisassiissutinik aningaasaateqarfiup sulinerani toqqammaviit malittarisassallugu aalajangiisuusassapput.

Pisassiissutinik aningaasaateqarfik aalisarnerni aalajangersimasunik pisassiiffiusartunit atuunnerusussaavoq. Tamanna ilaatigut ilisimatuutut siunnersuutit tunngavigalugit aqutsinermut pilersaarutit pisassiissutitallit inuussutissarsiutigalugu aalisarnerni tamani atorneqarnissaannik Aalisarnermut ataatsimiititaliarsuup kaammattuuteqarnermini tunngaveqarneranut naapertuuppoq.

Pisassiissutit pisassiissutinilu piginneqataassutit Pisassiissutinik Aningaasaateqarfimmut assigiinngitsunik pissuteqarluni siunertaqarluni ilineqartarsinnaapput. Maanni assersuutimininnguit taamaallaat taaneqassapput:

***Pisassiissutit atuukkunnaarfissaat, utertitsisussaatitaaneq, pisassiissutit atunngitsuukkat il.il.***

Pisassiissutinit piginneqataassutit tunniunneqartut atuukkunnaarfissaqartitaappata imaluunniit utertinneqarnissaannik malittarisassaqarpat aamma ilanngullugu aalajangerneqarsinnaavoq pisassiissutinit piginneqataassutit Pisassiissutinik Aningaasaateqarfiup pigisassarigai. Taamaappallu aamma aalisartitseqatigiit pisassissuutaatiminik utertitsisisassapput pisassiissutit amerlanerpaaffilerneqarnerat pissutigalugu, tassa aalisartitseqatigiit pisassiissutinik nioqquteqarlutik naleqqussarsimanngippata.

Pisassiissutit qanoq atuitiginissamik piumasaqaatitaqarpata, piumasaqaatillu malinneqanngippata, pisassiissutit sipporussat pisassiissutinik aningaasaateqarfimmut tuttussanngortinneqarsinnaapput.

Taamatttaaq Pisassiissutinik Aningaasaateqarfik pisassiissutinik tigusaqartarsinnaavoq aqutsinermut malittarisassani malittarisassat atorlugit unioqqutitsilluni aalisarneq pisassiissutinik taakkuluunniit ilaannik arsaarinninnermik nassataqartinneqartassappat.

***Pisassiissutinik pisassiissutitigullu pisinnaatitaaffinnik pisisarneq***

Pisassiissutinik Aningaasaateqarfik pisassiissutinik pisinissamut periarfissinneqarsinnaavoq pisussaaffilerneqarsinnaalluniluunniit. Pisassiissutit tamarmiusut atorlugit anguneqarsinnaasumit annerusumik aalisagaqassuseq qaffassarusunneqarpat taamaaliornissaq assersuutaasinnaavoq. Taamaattoqassappat aalisakkat toqusartut ikilisarniarlugit Pisassiissutinik Aningaasaateqarfik pisassiissutinik pisiortorsinnaavoq taamalu aaligaqassutsip iluarseqqinniarnissaa qulranaarsinnaallugu. Tamatumuunakkut pisassisissutit piffissami aalajangersimasumi atorneqanngittassapput. Tamanna aamma pisassat tamarmiusut agguaanneqannginneratigut aalisartut annaasaminnut iluarsiivigineqarnerannut atorneqassaaq.

Taamattaaq Pisassiissutinik Aningaasaateqarfik pisassiissutinik piginnittut siammarnissaat siunertaralugu pisassiissutinik pisinissamut periarfissinneqarsinnaavoq pisussaaffilerneqarsinnaalluniluunniit. Assrsuutigalugu eqqarsaatigineqarsinnaavoq pisassiissutit amerlanerpaaffilerneqarnerat pillugu malittarisassanik sukaterisoqassasoq, tamatumuunakkullu toqqaannanngitsumik pisassiissutinik piginneqataassutit ilanngullugit naatsorsorneqartalissallutik taamalu piffissap aalajangersimasup ingerlanerani piginneqataassutinik iperaanissamik piumasaqaasiortoqarsinnaassalluni.

Pisiortoriaatsit taamaattut assigiinngitsorpassuarnik aaqqissorneqarsinnaapput.

* Pisassiissutinik nioqquteqartoqartillugu nalinginnaasumik pisiortortoqarsinnaavoq.
* Periarfissaq alla tassaavoq ”neqerooruteqartitsineq”, tamatumani pisassiissutinik pigisallit neqerooruteqartarsinnaapput qanoq amerlatigisunik qanorlu akilerlugit nioqquteqarumanerlutik. Taamaaliorneq ingerlalluassappat pisassiissutinik nioqquteqartut amerlaaluttuusariaqarput.
* Periarfissat pingajuat tassaavoq nioqquteqartut akornanni toqqaannartumik isumaqatigiinniarnerit. Taamaaliortoqarsinnaavoq pisassiissutit amerlanerpaaffilerneqartillugit.

***Pisassat tamarmiusut qaffanneqarnerani pisassiissutinik killiliineq atorlugu Pisassiissutinik Aningaasaateqarfimmut pisassanik toqqorsisoqartarnera***

Pisassiissutissanik tunniussisarnermi pisassiissutit ukiumiit ukiumut qaffaataannut killiliinissamik malittarisassaqarpat, imaluunniit pisassiissutinik piginneqataassut pisassiissutinik qanoq amerlatigisunik nassataqarsinnaanersoq killeqartinnarpat sinneqartoorutaajunnartut Pisassiissutinik Aningaasaateqarfimmut tuttussanngortinneqartarsinnaapput.

***Misileraalluni aalisarnermut atugassanik Pisassiissutinik Aningaasaateqarfimmut ikisisarneq***

Pisassiissutit ilaannik aalisarnermut misileraanermut immikkoortitsisoqartarnissaanik, taakkulu Pisassiissutinik Aningaasaateqarfimmit aqunneqarnissaannik, aalisarnermut inatsimmi aalajangersagaliortoqarsinnaavoq.

1. **Pisassiissutinik nioqquteqarneq iperaanerlu**

**Pisassiissutinik iperaasarnermi Pisassiissutinik Aningaasaateqarfiup periaasii Pisassiissutinik Aningaasaateqarfiup suliniutaani siunertaasunik ersersitsissapput. Pisassiissutinik Aningaasaateqarfiup sinneqartooruteqarnissani siunertarissanngilaa akilersinnaanerpaamilli aalisarnermut politikkikkut siunertaasut anguneqarnissaannik siunertaqassalluni.**

**Pisassiissutinik taakkunanngalu piginneqataassutinik nioqquteqarnikkut aalisartut nutaat periarfissiorneqarnissaat siunertaasimappat pisassinneqarsinnaatitaanermut piumasaqaatit sukangasuunnginnissaat ilimanassaaq. Tassa pisassiissutit akeqanngitsumik imaluunniit akikitsunnguamik taarsigassarsinermi pitsaasunik atugassaqarluni pisiarineqartarsinnaallutik. Tamatuma nassatarisaanittaaq tapersiisarnerit ullumikkut APNN-imit aqutaasut Pisassiissutinik Aningaasaateqarfimmut tunniunneqarnissaat isumatusaarnerusinnaavoq.**

**Misileraalluni aalisarnermut pisassiissutit akeqanngitsumik tunniunneqartarnissaat piviusorsiornerussaaq immaqalu tapersiinissamut periarfissanik allanik ilaqartinneqarsinnaallutik.**

**Pisassiissutit taakkunanngaluunniit piginneqataassutit nioqquteqartarfimmi tuniniarneqarpata nioqquteqarnermi periaatsit assigiinngitsut atorneqarsinnaapput.**

**Pisassiissutit aalisartunut nutaanut, kikkuuneri erseqqinnerusumik aalajangigaasunut, tuttussanngortinneqarnissaat eqqarsaatigineqarpat pisassiissutinik nioqquteqartarfik aqqutigalugu agguaanneqarnissaat takorloorneqarsinnaavoq, tassa akinik aalajangersimasunik atuiffiusumik makitsisarnikkut imaluunniit siulliuniuttarnikkut.**

**Periaatsip sorliup atorneqarnissaanut apeqqutaassapput anguniakkat sorpiaanersut, taakkulu isiginiagassat assigiinngitsut aallaavigalugit oqimaalutarneqartassapput pisassiissutit akitsuutitaqanngikkunik annertoorujussuarmik iluanaaruteqaataasinnaatillugit.**

1. **Pisassiissutinik Aningaasaateqarfiup aalisarnermut politikkimi sakkutut atorneqarnerata pitsaaqqutai ajoqutaalu**

**Suut tamarmik ajunngitsumik ingerlagaluarpata aalisarnermut inatsisit nalinginnaasut kiisalu aqutsineq taavalu niuernerup nukii nalinginnaasut ingerlalluartullu atorlugit anguniakkat aalajangiunneqarsimasut anguneqarsinnaapput. Pissutsit taama ingerlagaluarpata pisassanik aningaasaateqarfiup aalisarnermut politikki pitsanngoriartissinnaassanngikkaluarpaa.**

**Taamaammat pisassanik aningaasaateqarfiup ataatsimi arlalinniluunniit atorneqarnerata naliliivigineqarnerani nunami maani suliassaqarfinni aalajangersimasuni iluanngitsut amigaataasullu aallaavigineqasapput.**

**Tulliuttuni pisassiissutinik aningaasaateqarfiup atorneqarfigisinnaasaani taaneqareersuni atorneqarnera naliliiffigineqassaaq.**

* **Pisassiissutinik siammaaneq**
	+ **Pisisarnikkut nioqquteqartarnikkullu pisassiissutinik aningaasaateqarfik tunngaviatigut siammaasinnaavoq, kisiannili aningaasatigut pissarsilluarnermik taamalu pisuussuti erniaannik pissarsianik appariartitsinnani pisassiissutinik aningaasaateqarfik kisimiillni taamaaliorsinnaanngilaq. Pisassiissutinik piginnittut amerlinissaat siunertarineqarsimappat pisassiissutinik aningaasateqarfik atorsinnaanavianngilaq tassami pisassiissutinik aningaasaateqarfik pisortat pigisaat aalisartitseqatigiiffinni piginneqataasussaanngimmat. Aamma pisassiissutinik aningaasaateqarfik pisassiissutinik niuerfimmut akisussaasunngortinneqarsinnaavoq, taama ittorli allatut aamma aaqqissorneqarsinnaavoq.**
* **Aaqqissugaanermik naleqqussaanerit**
	+ **Taarsigassarsinissap killeqassusia pillugu pisassuussutinut isumatuumik aningaasaliissutissanik pissarsineq ajornakusoorsimappat taamalu aaqqissugaanerup naleqqussarnissaa ajornakusoorsimappat pisassiissutinik aningaasaateqarfik iluaqutaasinnaavoq, kisiannili aaqqissugaanikkut naleqqussaasariaqalernermut pissutaasut tamatigut isiginiartuarneqartariaqarput. Assersuutigalugu malittarisassat naleqqussimanngippat taava taakkuupput aaqqitassat pisassiissutinik aningaasaateqarfimmik atuinermut taarsiullugu.**
* **Aalisartut inuussut periarfissagissaarnerulernissaat**
	+ **Tamatumani aalisartut nutaat ajornannginnerusumik peqataalernissaannut eqaatsumik isertuaatsumillu pisassiissutinik aningaasaateqarfik aqqutissiueqataasinnaavoq. Tamatumanissaarli aalisarnermut politikki tapertaaffigalugu assortornagulu pisoqarnissaa isiginiagassaavoq.**
* **Najukkami suliffissaqartitsineq**
	+ **Najukkami suliat ingerlaannarnissaannut annertusarnissaannullu politikkikkut kissaammut pitsaasumik isertuaatsumillu pisassiissutinik aningaasaateqarfik annerusumik aqqutissiueqataasinnaavoq. Erseqqissarneqassaaq pisassiisarnermi piumasaqaasiortarnermut sanilliullugu pisassiissutinik aningaasaateqarfik tamatuminnga anguniagaqarnermut imaanngimmat pinngitsoorani aqqutissaalluarnerussasoq.**
* **Misileraalluni aalisarneq**
	+ **Misileraalluni aalisarneq nalorninartoqartarpoq, tamatumanilu pisassiissutinik aningaasaateqarfik sunik ajutoorfiusinnaasunik qulaajaaqataasinnaavoq taamalu akilersinnaanerusumik misileraanissamut aqqutissiueqataasinnaalluni.**
* **Saqqumisumik ingerlatsineq**
	+ **Pisassiissutinik aningaasaateqarfik erseqqissunik malittarisassalik, saqqumisumik ingerlatsiviusoq aammalu ulluinnarni arlaannaannulluunniit pituttorsimanngitsunik siuttulik saqquminerusumik kiisalu qinikkanit akuliuffigineqannginnerusumik ingerlatsinermut aqqutaasinnaavoq. Malitassat politikkikkut aalajangersarneqassapput pisassiissutinik aningaasaateqarfiup sinaakkutissaanik aalajangersaanermi, suliassalli arlaannaannulluunniit pituttorsimanani ingerlanneqassallutik.**
1. **Inaarutaasumik oqaaseqaatit**

**Aalisarnermut politikkikkut anguniakkanik piviusunngortitsiniarluni pisassiissutinik aningaasaateqarfiup atorneqaratarsinnaanera oqitsuinnaassanngilaq, taamaaliortoqassappalli pisassiissutinik aningaasaateqarfiup sulinerani malitassat aaqqissugaaneralu, aningaasalersornera kiisalu aalisarnermut inatsisitigut tunngaviusuni tamarmiusuni inissisimaffia erseqqissuusariaqarput.**

**Pisassiissutinik aningaasaateqarfik ingerlasinnaassappat anguniakkanillu naammassinnissinnaassappat ulluinnarni sulinermi qinikkanit akuliuttoqaqattaannginnissaa pingaaruteqarluinnarpoq.**

**Taamaammat aningaasaqarnikkut isumaliutigisassat taaneqareersut saniatigut inatsisinut politikkimullu tunngassut qassiit sukumiisumik nalilersorneqartariaqarput.**